# Nīti-śatakam

Bhartṛhari

(This text is not critically edited. It is taken from the Chaukhamba Vidya Bhavan edition by Srhirkrishnanamani Tripathi, 1990)

dik-kālādyanavacchinnānanta-cin-mātra-mūrtaye |

svānubhūty-eka-mānāya namaḥ śāntāya tejase ||1||

boddhāro matsara-grastāḥ

prabhavaḥ smaya-dūṣitāḥ |

abodhopahatāḥ cānye

jīrṇam aṅge subhāṣitam ||2||

ajñaḥ sukham ārādhyaḥ

sukhataram ārādhyate viśeṣajñaḥ |

jñāna-lava-durvidagdhaṁ

brahmāpi taṁ naraṁ na rañjayati ||3||

prasahya maṇim uddharen makara-vaktra-daṁṣṭrāntarāt

samudram api santaret pracalad ūrmi-mālākulam |

bhujaṅgam api kopitaṁ śirasi puṣpavad dhārayet

na tu pratiniviṣṭa-mūṛkha-jana-cittam ārādhayet ||4||

labheta sikatāsu tailam api yatnataḥ pīḍayan

pibec ca mṛga-tṛṣṇikāsu salilaṁ pipāsārditaḥ |

kvacid api paryaṭan śaśa-viṣāṇam āsādayet

na tu pratiniviṣṭa-mūrkha-cittam ārādhayet ||5||

vyālaṁ bāla-mṛṇāla-tantubhir asau roddhuṁ samujjṛmbhate

chettuṁ vajra-maṇiṁ śirīṣa-kusuma-prāntena sannahyati |

mādhuryaṁ madhu-bindunā racayituṁ kṣārāmudher īhate

netuṁ vāñchanti yaḥ khalān pathi satāṁ sūktaiḥ sudhā-syandibhiḥ ||6||

svāyattam ekānta-guṇaṁ vidhātrā

vinirmitaṁ chādanam ajñatāyāḥ |

viśeṣāataḥ sarva-vidāṁ samāje

vibhūṣaṇaṁ maunam apaṇḍitānām ||7||

yadā kiñcij-jño'haṁ dvipa iva madāndhaḥ samabhavaṁ

tadā sarvajño'smīty abhavad avaliptaṁ mama manaḥ

yadā kiñcit kiñcid budhajana-sakāśād avagataṁ

tadā mūrkho'smīti jvara iva mado me vyapagataḥ ||8||

kṛmi-kula-cittaṁ lālā-klinnaṁ vigandhi-jugupsitaṁ

nirupama-rasaṁ prītyā khādan narāsthi nirāmiṣam |

surapatim api śvā pārśvasthaṁ vilokya na śaṅkate

na hi gaṇayati kṣudro jantuḥ parigraha-phalgutām ||9||

śiraḥ śārvaṁ svargāt paśupati-śirastaḥ kṣitidharaṁ

mhīdhrād uttuṅgād avanim avaneś cāpi jaladhim |

adho'dho gaṅgeyaṁ padam upagatā stokam athavāviveka-bhraṣṭānāṁ bhavati vinipātaḥ śatamukhaḥ ||10||

śakyo vārayituṁ jalena hutabhuk cchatreṇa sūryātapo

nāgendro niśitāgkuśena samado daṇḍena go-gardabhau |

vyādhir bheṣaja-saṅgrahaiś ca vividhair mantra-prayogair viṣaṁ

sarvasyauṣadham asti śāstra-vihitaṁ mūrkhasya nasty auṣadhim ||11||

sāhitya-saṅgīta-kalā-vihīnaḥ

sākṣāt paśuḥ puccha-viṣāṇa-hīnaḥ |

tṛṇaṁ na khādann api jīvamānas

tad bhāga-dheyaṁ paramaṁ paśūnām ||12||

yeṣāṁ na vidyā na tapo na dānaṁ

jñānaṁ na śīlaṁ na guṇo na dharmaḥ |

te martya-loke bhuvi bhāra-bhūtā

manuṣya-rūpeṇa mṛgāś caranti ||13||

varaṁ parvata-durgeṣu

bhrāntaṁ vanacaraiḥ saha

na mūrkha-jana-samparkaḥ

surendra-bhavaneṣv api ||14||

śāstropaskṛta-śabda-sundara-giraḥ śiṣya-pradeyāgamā

vikhyātāḥ kavayo vasanti viṣaye yasya prabhor nirdhanāḥ |

taj-jāḍyaṁ vasudhādipasya kavayas tv arthaṁ vināpīśvarāḥ

kutsyāḥ syuḥ kuparīkṣakā hi maṇayo yair arghataḥ pātitāḥ ||15||

hartur yāti na gocaraṁ kim api śaṁ puṣṇāti yat sarvadā'py

arthibhyaḥ pratipādyamānam aniśaṁ prāpnoti vṛddhiṁ parām |

kalpānteṣv api na prayāti nidhanaṁ vidyākhyam antardhanaṁ

yeṣāṁ tān prati mānam ujjhata nṛpāḥ kas taiḥ saha spardhate ||16||

adhigata-paramārthān paṇḍitān māvamaṁsthās

tṛṇam iva laghu lakṣmīr naiva tān saṁruṇaddhi |

abhinava-mada-lekhā-śyāma-gaṇḍa-sthalānāṁ

na bhavati bisatantur vāraṇaṁ vāraṇānām ||17||

ambhojinī-vana-vihāra-vilāsam eva

haṁsasya hanti nitarāṁ kupito vidhātā |

na tv asya dugdha-jala-bheda-vidhau prasiddhāṁ

vaidagdhī-kīrtim apahartum asau samarthaḥ ||18||

keyūrāṇi na bhūṣayanti puruṣaṁ hārā na candrojjvalā

na snānaṁ na vilepanaṁ na kusumaṁ nālaṅkṛtā mūrdhajāḥ |

vāṇy ekā samalaṅkaroti puruṣaṁ yā saṁskṛtā dhāryate

kṣīyante khalu bhūṣaṇāni satataṁ vāg-bhūṣaṇaṁ bhūṣaṇam ||19||

vidyā nāma narasya rūpam adhikaṁ pracchanna-guptaṁ dhanaṁ

vidyā bhogakarī yaśaḥ-sukhakarī vidyā gurūṇāṁ guruḥ |

vidyā bandhujano videśa-gamane vidyā parā devatā

vidyā rājasu pūjyate na tu dhanaṁ vidyā-vihīnaḥ paśuḥ ||20||

kṣāntiś cet kavacena kiṁ kim aribhiḥ krodho'sti ced dehināṁ

jñātiś ced analena kiṁ yadi suhṛd divyauṣadhaṁ kiṁ phalam |

kiṁ sarpair yadi durjanāḥ kim u dhanair vidyā'navadyā yadi

vrīḍā cet kim u bhūṣaṇaiḥ sukavitā yady asti rājyena kim ||21||

dākṣiṇyaṁ svajane dayā parijane śāṭhyaṁ sadā durjane

prītiḥ sādhujane nayo nṛpa-jane vidvaj-jane cārjavam |

śauryaṁ śatru-jane kṣamā guru-jane kāntā-jane dhṛṣṭatā

ye caivaṁ puruṣāḥ kalāsu kuśalās teṣv eva loka-sthitiḥ ||22||

jāḍyaṁ dhiyo harati siñcati vāci satyaṁ

mānonnatiṁ diśati pāpam apākaroti |

cetaḥ prasādayati dikṣu tanoti kīrtiṁ

sat-saṅgatiḥ kathaya kiṁ na karoti puṁsām ||24||

jayanti te sukṛtino

rasa-siddhāḥ kavīśvarāḥ |

nāsti yeṣāṁ yaśaḥkāye

jarā-maraṇa-jaṁ bhayam ||24||

sūnuḥ sac-caritaḥ satī priyatamā svāmī prasādonmukhaḥ

snigdhaṁ mitram avañcakaḥ parijano niḥkleśa-leśaṁ manaḥ |

ākāro ruciraḥ sthiraś ca vibhavo vidyāvadātaṁ mukhaṁ

tuṣṭe viṣṭapa-kaṣṭa-hāriṇi harau samprāpyate dehinā ||25||

prāṇāghātān nivṛttiḥ para-dhana-haraṇe saṁyamaḥ satya-vākyaṁ

kāle śaktyā pradānaṁ yuvati-jana-kathā-mūka-bhāvaḥ pareṣām |

tṛṣṇā-sroto vibhaṅgo guruṣu ca vinayaḥ sarva-bhūtānukampā

sāmānyaḥ sarva-śāstreṣv anupahata-vidhiḥ śreyasām eṣa panthāḥ ||26||

prārabhyate na khalu vighna-bhayena nīcaiḥ

prārabhya vighna-vihatā viramanti madhyāḥ |

vighnaiḥ punaḥ punar api pratihanyamānāḥ

prārabdham uttama-janā na parityajanti ||27||

asanto nābhyarthyāḥ suhṛd api na yācyaḥ kṛśa-dhanaḥ

priyā nyāyyā vṛttir malinam asubhaṅge'py asukaram |

vipady uccaiḥ stheyaṁ padam anuvidheyaṁ ca mahatāṁ

satāṁ kenoddiṣṭaṁ viṣamam asidhārā-vratam idam ||28||

kṣut-kṣāmo=pi jarā-kṛśo=pi śithila-prāṇo=pi kaṣṭāṁ daśām

āpanno=pi vipanna-dīdhitir iti prāṇeṣu naśyatsv api |

mattebhendra-vibhinna-kumbha-piśita-grāsaika-baddha-spṛhaḥ

kiṁ jīrṇaṁ tṛṇam atti māna-mahatām agresaraḥ kesarī ||29||

svalpa-snāyu-vasāvaśeṣa-malinaṁ nirmāṁsam apy asthi goḥ

śvā labdhvā paritoṣam eti na tu tat tasya kṣudhā-śāntaye |

siṁho jambukam aṅkam āgatam api tyaktvā nihanti dvipaṁ

sarvaḥ kṛcchra-gato=pi vāñchanti janaḥ sattvānurūpaṁ phalam ||30||

lāṅgūla-cālanam adhaś-caraṇāvapātaṁ

bhūmau nipatya vadanodara-darśanaṁ ca |

śvā piṇḍadasya kurute gaja-puṅgavas tu

dhīraṁ vilokayati cāṭu-śataiś ca bhuṅkte ||31||

parivartini saṁsāre

mṛtaḥ ko vā na jāyate |

sa jāto yena jātena

yāti vaṁśaḥ samunnatim ||32||

kusuma-stavakasyeva

dvayī vṛttir manasvinaḥ |

mūrdhni vā sarva-lokasya

śīryate vana eva vā ||33||

santy anye'pi bṛhaspati-prabhṛtayaḥ sambhāvitāḥ pañcaṣās

tān praty eṣa viśeṣa-vikrama-rucī rāhur na vairāyate |

dvāv eva grasate divākara-niśā-prāṇeśvarau bhāskarau

bhrātaḥ parvaṇi paśya dānava-patiḥ śīrṣāvaśeṣākṛtiḥ ||34||

vahati bhuvana-śreṇiṁ śeṣaḥ phaṇāphalaka-sthitāṁ

kamaṭha-patinā madhye-pṛṣṭhaṁ sadā sa ca dhāryate |

tam api kurute kroḍādhīnaṁ payodhir anādarād

ahaha mahatāṁ niḥsīmānaś caritra-vibhūtayaḥ ||35||

varaṁ pakṣa-cchedaḥ samadamaghavan-mukta-kuliśa-

prahārair udgacchad-bahula-dahanodgāra-gurubhiḥ |

tuṣārādreḥ sūnor ahaha pitari kleśa-vivaśe

na cāsau sampātaḥ payasi payasāṁ patyur ucitaḥ ||36||

siṁhaḥ śiśur api nipatati

mada-malina-kapola-bhittiṣu gajeṣu |

prakṛtir iyaṁ sattvavatāṁ

na khalu vayas tejaso hetuḥ ||37||

jātir yātu rasātalaṁ guṇa-gaṇais tatrāpy adho gamyatāṁ

śīlaṁ śaila-taṭāt patatv abhijanaḥ sandahyatāṁ vahninā |

śaurye vairiṇi vajram āśu nipatatv artho'stu naḥ kevalaṁ

yenaikena vinā guṇas tṛṇa-lava-prāyāḥ samastā ime ||38||

dhanam arjaya kākutstha

dhana-mūlam idaṁ jagat |

antaraṁ nābhijānāmi

nirdhanasya mṛtasya ca ||39||

tānīndriyāṇy avikalāni tad eva nāma

sā buddhir apratihatā vacanaṁ tad eva |

arthoṣmaṇā virahitaḥ puruṣaḥ kṣaṇena

so'py anya eva bhavatīti vicitram etat ||40||

yasyāsti vittaṁ sa naraḥ kulīnaḥ

sa paṇḍitaḥ sa śrutavān guṇajñaḥ |

sa eva vaktā sa ca darśanīyaḥ

sarve guṇāḥ kāñcanam āśrayanti ||41||

daurmantryān nṛpatir vinaśyati yatiḥ saṅgāt suto lālanāt

vipro'nadhyayanāt kulaṁ kutanayāc chīlaṁ khalopāsanāt |

hrīr madyād anavekṣaṇād api kṛṣiḥ snehaḥ pravāsāśrayān

maitrī cāpraṇayāt samṛddhir anayāt tyāga-pramādād dhanam ||42||

dānaṁ bhogo nāśas tisro

gatayo bhavanti vittasya |

yo na dadāti na bhuṅkte

tasya tṛtīyā gatir bhavati ||43||

maṇiḥ śāṇollīḍhaḥ samara-vijayī heti-dalito

mada-kṣīṇo nāgaḥ śaradi saritaḥ śyāna-pulināḥ |

kalā-śeṣaś candraḥ surata-mṛditā bāla-vanitā

tan-nimnā śobhante galita-vibhavāś cārthiṣu narāḥ ||44||

parikṣīṇaḥ kaścit spṛhayati yavānāṁ prasṛtaye

sa paścāt sampūrṇaḥ kalayati dharitrīṁ tṛṇa-samām |

ataś cānaikāntyād guru-laghutayā'rtheṣu dhaninām

avasthā vastūni prathayati ca saṅkocayati ca ||45||

rājan dudhukṣasi yadi kṣiti-dhenum etāṁ

tenādya vatsam iva lokam amuṁ puṣāṇa

tasmiṁś ca samyag aniśaṁ paripoṣyamāṇe

nānā-phalaiḥ phalati kalpalateva bhūmiḥ ||46||

satyānṛtā ca paruṣā priya-vādinī ca

hiṁsrā dayālur api cārthaparā vadānyā |

nitya-vyayā pracura-nitya-dhanāgamā ca

vārāṅganeva nṛpa-nītir aneka-rūpā ||47||

ājñā kīrtiḥ pālanaṁ brāhmaṇānāṁ

dānaṁ bhogo mitra-saṁrakṣaṇaṁ ca

yeṣām ete ṣaḍguṇā na pravṛttāḥ

ko'rthas teṣāṁ pārthivopāśrayeṇa ||48||

yad dhātrā nija-bhāla-paṭṭa-likhitaṁ stokaṁ mahad vā dhanaṁ

tat prāpnoti marusthale'pi nitarāṁ merau tato nādhikam |

tad dhīro bhava vittavatsu kṛpaṇāṁ vṛttiṁ vṛthā sā kṛthāḥ

kūpe paśya payonidhāv api ghaṭo gṛhṇāti tulyaṁ jalam ||49||

tvam eva cātakādhāro'

sīti keṣāṁ na gocaraḥ |

kim ambhoda-varāsmākaṁ

kārpaṇyoktaṁ pratīkṣase ||50||

re re cātaka sāvadhāna-manasā mitra kṣaṇaṁ śrūyatām

ambhodā bahavo vasanti gagane sarve'pi naitādṛśāḥ |

kecid vṛṣṭibhir ārdrayanti vasudhāṁ garjanti kecid vṛthā

yaṁ yaṁ paśyasi tasya tasya purato mā brūhi dīnaṁ vacaḥ ||51||

akaruṇatvam akāraṇa-vigrahaḥ

paradhane parayoṣiti ca spṛhā |

sujana-bandhujaneṣv asahiṣṇutā

prakṛti-siddham idaṁ hi durātmanām ||52||

durjanaḥ parihartavyo

vidyayā'lakṛto'pi san |

maṇinā bhūṣitaḥ sarpaḥ

kim asau na bhayaṅkaraḥ ||53||

jāḍyaṁ hrīmati gaṇyate vrata-rucau dambhaḥ śucau kaitavaṁ

śūre nirghṛṇatā munau vimatitā dainyaṁ priyālāpini |

tejasviny avaliptatā mukharatā vaktary aśaktiḥ sthire

tat ko nāma guṇo bhavet sa guṇināṁ yo durjanair nāṅkitaḥ ||54||

lobhaś ced aguṇena kiṁ piśunatā yady asti kiṁ pātakaiḥ

satyaṁ cet tapasā ca kiṁ śuci mano yady asti tīrthena kim |

saujanyaṁ yadi kiṁ guṇaiḥ sumahimā yady asti kiṁ maṇḍanaiḥ

sad-vidyā yadi kiṁ dhanair apayaśo yady asti kiṁ mṛtyunā ||55||

śaśī divasa-dhūsaro galita-yauvanā kāminī

saro vigata-vārijaṁ mukham anakṣaraṁ svākṛteḥ |

prabhur dhana-parāyaṇaḥ satata-durgataḥ sajjano

nṛpāṅgaṇa-gataḥ khalo manasi sapta śalyāni me ||56||

na kaścic caṇḍa-kopānām

ātmīyo nāma bhūbhujām |

hotāram api juhvānaṁ

spṛṣṭo vahati pāvakaḥ ||57||

maunomūkaḥ pravacana-paṭur bāṭulo jalpako vā

dhṛṣṭaḥ pārśve vasati ca sadā dūrataś cāpragalbhaḥ |

kṣāntyā bhīrur yadi na sahate prāyaśo nābhijātaḥ

sevādharmaḥ parama-gahano yoginām apy agamyaḥ ||58||

udbhāsitākhila-khalasya viśṛṅkhalasya

prāg-jāta-vistṛta-nijādhama-karma-vṛtteḥ |

daivād avāpta-vibhavasya guṇa-dviṣo'sya

nīcasya gocara-gataiḥ sukham āpyate ||59||

ārambha-gurvī kṣayiṇī krameṇa

laghvī purā vṛddhimatī ca paścāt |

dinasya pūrvārdha-parārdha-bhinnā

chāyeva maitrī khala-saj-janānām ||60||

mṛga-mīna-sajjanānāṁ tṛṇa-jala-santoṣa-vihita-vṛttīnām |

lubdhaka-dhīvara-piśunā niṣkāraṇa-vairiṇo jagati ||61||

vāñchā sajjana-saṅgame para-guṇe prītir gurau namratā

vidyāyāṁ vyasanaṁ sva-yoṣiti ratir lokāpavādād bhayam |

bhaktiḥ śūlini śaktir ātma-damane saṁsarga-muktiḥ khale

yeṣv ete nivasanti nirmala-guṇās tebhyo narebhyo namaḥ ||62||

vipadi dhairyam athābhyudaye kṣamā

sadasi vākya-paṭutā yudhi vikramaḥ |

yaśasi cābhirucir vyasanaṁ śrutau

prakṛti-siddham idaṁ hi mahātmanām ||63||

pradānaṁ pracchannaṁ gṛham upagate sambhrama-vidhiḥ

priyaṁ kṛtvā maunaṁ sadasi kathanaṁ cāpy upakṛteḥ |

anutseko lakṣmyām anabhibhava-gandhāḥ para-kathāḥ

satāṁ kenoddiṣṭaṁ viṣamam asidhārā-vratam idam ||64||

kare ślāghyas tyāgaḥ śirasi guru-pāda-praṇayitā

mukhe satyā vāṇī vijayi bhujayor vīryam atulam |

hṛdi svacchā vṛttiḥ śrutim adhigataṁ ca śravaṇayor

vināpy aiśvaryeṇa prakṛti-mahatāṁ maṇḍanam idam ||65||

sampatsu mahatāṁ cittaṁ

bhavaty utpala-komalam |āpatsu ca mahāśaila-

śilā-saṅghāta-karkaśam ||66||

santaptāyasi saṁsthitasya payaso nāmāpi na jñāyate

muktākāratayā tad eva nalinī-patra-sthitaṁ rājate |

svātyāṁ sāgara-śukti-madhya-patitaṁ tan-mauktikaṁ jāyate

prāyeṇādhama-madhyamottama-guṇaḥ saṁsargato jāyate ||67||

prīṇāti yaḥ sucaritaiḥ pitaraṁ sa putro

yad bhartur eva hitam icchati tat kalatram |

tan mitram āpadi sukhe ca sama-kriyaṁ yad

etat trayaṁ jagati puṇya-kṛto labhante ||68||

eko devaḥ keśavo vā śivo vā

hy ekaṁ mitraṁ bhūpatir vā yatir vā |

eko vāsaḥ pattane vā vane vā

hy ekā bhāryā sundarī vā darī vā ||69||

namratvenonnamantaḥ para-guṇa-kathanaiḥ svān guṇān khyāpayantaḥ

svārthān sampādayanto vitata-pṛthutarārambha-yatnāḥ parārthe |

kṣāntyaivākṣepa-rukṣākṣara-mukhara-mukhān durjanān dūṣayantaḥ

santaḥ sāścarya-caryā jagati bahu-matāḥ kasya nābhyarcanīyāḥ ||70||

bhavanti namrās taravaḥ phalodgamair

navāmbubhir dūrāvalambino ghanāḥ |

anuddhatāḥ sat-puruṣāḥ samṛddhibhiḥ

svabhāva eṣa paropakāriṇām |71||

śrotraṁ śrutenaiva na kuṇḍalena

dānena pāṇir na tu kaṅkaṇena |

vibhāti kāyaḥ karuṇa-parāṇāṁ

paropakārair na tu candanena ||72||

pāpān nivārayati yojayate hitāya

guhyaṁ nigūhati guṇān prakaṭīkaroti |

āpad-gataṁ ca na jahāti dadāti kāle

san-mitra-lakṣaṇam idaṁ pravadanti santaḥ ||73||

padmākaraṁ dinakaro vikacīkaroti

camdrp volāsayati kairava-cakravālam |

nābhyarthito jaladharo'pi jalaṁ dadāti

santaḥ svayaṁ parahite vihitābhiyogāḥ ||74||

eke sat-puruṣāḥ parārtha-ghaṭakāḥ svārthaṁ parityajanti ye

sāmānyās tu parārtham udyama-bhṛtaḥ svārthāvirodhena ye |

te'mī mānuṣa-rākṣasāḥ parahitaṁ svārthāya nighnanti ye

ye tu ghnanti nirarthakaṁ parahitaṁ te ke na jānīmahe ||75||

kṣīreṇātmagatodakāya hi guṇā dattā purā te'khilā

kṣīrottāpam avekṣya tena payasā svātmā kṛśānau hutaḥ |

gantuṁ pāvakam unmanas tad abhavad dṛṣṭvā tu mitrāpadaṁ

yuktaṁ tena jalena śāmyati satāṁ maitrī punas tv īdṛśī ||76||

itaḥ svapiti keśavaḥ kulam itas tadīya-dviṣām

itaś ca śaraṇārthināṁ śikhariṇāṁ gaṇāḥ śerate |

ito'pi baḍavānalaḥ saha samasta-saṁvartakaiṛ

aho vitatam ūrjitaṁ bhara-sahaṁ sindhor vapuḥ ||77||

tṛṣṇāṁ chindhi bhaja kṣamāṁ jahi madaṁ pāpe ratiṁ mā kṛthāḥ

satyaṁ brūhy anuyāhi sādhu-padavīṁ sevasva vidvaj-janam |

mānyān mānaya vidviṣo'py anunaya prakhyāpaya praśrayaṁ

kīrtiṁ pālaya duḥkhite kuru dayām etat satāṁ ceṣṭitam ||78||

manasi vacasi kāye puṇya-pīyūṣa-pūrṇās

tribhuvanam upakāra-śreṇibhiḥ prīṇayantaḥ |

para-guṇa-paramāṇūn parvatīkṛtya nityaṁ

nija-hṛdi vikasantaḥ santa santaḥ kiyantaḥ ||79||

kiṁ tena hema-giriṇā rajatādriṇā vā

yatrāśritāś ca taravas taravas ta eva |

manyāmahe malayam eva yad-āśrayeṇa

kaṅkola-nimba-kaṭujā api candanāḥ syuḥ ||80||

ratnair mahārhais tutuṣur na devā

na bhejire bhīma-viṣeṇa bhītim |

sudhāṁ vinā na parayur virāmaṁ

na niścitārthād viramanti dhīrāḥ ||81||

kvacit pṛthvīśayyaḥ kvacid api ca paraṅka-śayanaḥ

kvacic chākāhāraḥ kvacid api ca śālyodana-ruciḥ |

kvacit kanthādhārī kvacid api ca divyāmbaradharo

manasvī kāryārthī na gaṇayati duḥkhaṁ na ca sukham ||82||

aiśvaryasya vibhūṣaṇaṁ sujanatā śauryasya vāk-saṁyamo

jñānasyopaśamaḥ śrutasya vinayo vittasya pātre vyayaḥ |

akrodhas tapasaḥ kṣamā prabhavitur dharmasya nirvājatā

sarveṣām api sarva-kāraṇam idaṁ śīlaṁ paraṁ bhūṣaṇam ||83||

nindantu nīti-nipuṇā yadi vā stuvantu

lakṣmīḥ samāviśatu gacchatu vā yatheṣṭham |

adyaiva vā maraṇam astu yugāntare vā

nyāyyāt pathaḥ pravicalanti padaṁ na dhīrāḥ ||84||

bhagnāśasya karaṇḍa-piṇḍita-tanor mlānendriyasya kṣudhā

kṛtvākhur vivaraṁ svayaṁ nipatito naktaṁ mukhe bhoginaḥ |

tṛptas tat-piśitena satvaram asau tenaiva yātaḥ yathā

lokāḥ paśyata daivam eva hi nṛṇāṁ vṛddhau kṣaye kāraṇam ||85||

ālasyaṁ hi manuṣyāṇāṁ

śarīrastho mahān ripuḥ |

nāsty udyama-samo bandhuḥ

kurvāṇo nāvasīdati ||86||

chinno'pi rohati tar kṣīṇo'py upacīyate punaś candraḥ |

iti vimṛśantaḥ santaḥ santapyante na duḥkheṣu ||87||

netā yasya bṛhaspatiḥ praharaṇaṁ vajraṁ surāḥ sainikāḥ

svargo durgam anugrahaḥ kila harer airāvato vāraṇaḥ |

ity aiśvarya-balānvito'pi balabhid bhagnaḥ paraiḥ saṅgare

tad vyaktaṁ nanu daivam eva śaraṇaṁ dhig dhig vṛthā pauruṣam ||88||

karmāyattaṁ phalaṁ puṁsāṁ

buddhiḥ karmānusāriṇī |

tathāpi sudhiyā bhāvyaṁ

suvicāryaiva kurvatā ||89||

khalv āto divaseśvarasya kiraṇaiḥ santāḍito mastake

vāñchan deśam anātapaṁ vidhi-vaśāt tālasya mūlaṁ gataḥ |

tatrāpy asya mahāphalena patatā bhagnaṁ saśabdaṁ śiraḥ

prāyo gacchati yatra bhāgya-rahitas tatraiva yānty āpadaḥ ||90||

ravi-niśākarayor graha-pīḍanaṁ

gaja-bhujaṅgamayor api bandhanam |

matimatāṁ ca vilokya daridratāṁ

vidhir aho balavān iti me matiḥ ||91||

sṛjati tāvad aśeṣa-guṇakaraṁ

puruṣa-ratnam alaṅkaraṇaṁ bhuvaḥ |

tad api tat-kṣaṇa-bhaṅgi karoti

ced ahaha kaṣṭam apaṇḍitatā vidheḥ ||92||

patraṁ naiva yadā karīra-viṭape doṣo vasantasya kim

nolūko'py avaokate yadi divā sūryasya kiṁ dūṣaṇam |

dhārā naiva patanti cātaka-mukhe meghasya kiṁ dūṣaṇam

yat pūrvaṁ vidhinā lalāṭa-likhitaṁ tan mārjituṁ kaḥ kṣamaḥ ||93||

namasyāmo devān nanu hatavidhes te'pi vaśagā

vidhir vandyaḥ so'pi pratiniyata-karmaika-phaladaḥ |

phalaṁ karmāyattaṁ yadi kim amaraiḥ kiṁ ca vidhinā

namas tat-karmabhyo vidhir api na yebhyaḥ prabhavati ||94||

brahmā yena kulālavan niyamito brahmāḍa-bhāṇḍodare

viṣṇur yena daśāvatāra-gahane kṣipto mahā-saṅkaṭe |

rudro yena kapāla-pāṇi-puṭake bhikṣāṭanaṁ kāritaḥ

sūryo bhrāmyati nityam eva gagane tasmai namaḥ karmaṇe ||95||

naivākṛtiḥ phalati naivaa kulaṁ na śīlaṁ

vidyāpi naiva na ca yatna-kṛtāpi sevā |

bhāgyāni pūrva-tapasā khalu sañcitāni

kāle phalanti puruṣasya yathaiva vṛkṣāḥ ||96||

vane raṇe śatru-jalāgni-madhye

mahārṇave parvata-mastake vā |

suptaṁ pramattaṁ viṣama-sthitaṁ vā

rakṣanti puṇyāni purākṛtāni ||97||

yā sādhūṁś ca khalān karoti viduṣo mūrkhān hitān dveṣiṇaḥ

pratyakṣaṁ kurute parīkṣam amṛtaṁ hālāhalaṁ tat-kṣaṇāt |

tām ārādhaya sat-kriyāṁ bhagavatīṁ bhoktuṁ phalaṁ vāñchitaṁ

he sādho vyasanair guṇeṣu vipuleṣv āsthāṁ vṛthā mā kṛthāḥ ||98||

guṇavad aguṇavad vā kurvatā kārya-jātaṁ

pariṇatir avadhāryā yatnataḥ paṇḍitena |

atirabhasa-kṛtānāṁ karmaṇām āvipatter

bhavati hṛdaya-dāhī śalya-tulyo vipākaḥ ||99||

sthālyāṁ vaidūryamayyāṁ pacati tilakaṇāṁś candanair indhanaughaiḥ

sauvarṇair lāṅgalāgrair vilikhati vasudhām arka-mūlasya hetoḥ |

kṛtvā karpūra-khaṇḍān vṛttim iha kurute kodravāṇāṁ samantāt

prāpyemāṁ karm-bhūmiṁ na carati manujo yas topa manda-bhāgyaḥ ||100||

majjatv ambhasi yātu meru-śikharaṁ śatruṁ jayatv āhave

vāṇijyaṁ kṛṣi-sevane ca sakalā vidyāḥ kalāḥ śikṣatām |

ākāśaṁ vipulaṁ prayātu khagavat kṛtvā prayatnaṁ paraṁ

nābhāvyaṁ bhavatīha karma-vaśato bhāvyasya nāśaḥ kutaḥ ||101||

bhīmaṁ vanaṁ bhavati tasya puraṁ pradhānaṁ

sarvo janaḥ svajanatām upayāti tasya |

kṛtsnā ca bhūr bhavati sannidhi-ratna-pūrṇā

yasyāsti pūrva-sukṛtaṁ vipulaṁ narasya ||102||

ko lābho guṇisaṅgamaḥ kim asukhaṁ prājñetaraiḥ saṅgatiḥ

kā hāniḥ samaya-cyutir nipuṇatā kā dharma-tattve ratiḥ |

kaḥ śūro vijitendriyaḥ priyatamā kā'nuvratā kiṁ dhanaṁ

vidyā kiṁ sukham apravāsa-gamanaṁ rājyaṁ kim ājñā-phalam ||103||

apriya-vacana-daridraiḥ priya-vacana-dhanāḍhyaiḥ sva-dāra-parituṣṭaiḥ |

para-parivāda-nivṛttaiḥ kvacit kvacin maṇḍitā vasudhā ||104||

kadarthitasyāpi hi dhairya-vṛtter

na śakyate dhairya-guṇaḥ pramārṣṭum |

adhomukhasyāpi kṛtasya vahner

nādhaḥ śikhā yāti kadācid eva ||105||

kāntākaṭākṣa-viśikhā na lunanti yasya

cittaṁ na nirdahati kipa-kṛśānutāpaḥ |

karṣanti bhūri-viṣayāś ca na lobha-pāśair

loka-trayaṁ jayati kṛtsnam idaṁ sa dhīraḥ ||106||

ekenāpi hi śūreṇa

pādākrāntaṁ mahītalam |

kriyate bhāskareṇaiva

sphāra-sphurita-tejasā ||107||

vahnis tasya jalāyate jala-nidhiḥ kulyāyate tat-kṣaṇān

meruḥ svalpa-śilāyate mṛgapatiḥ sadyaḥ kuraṅgāyate |

vyālo mālya-guṇāyate viṣa-rasaḥ pīyūṣa-varṣāyate

yasyāṅge'khila-loka-vallabhatamaṁ śīlaṁ samunmīlati ||108||

lajjā-guṇaugha-jananīṁ jananīm iva svām

atyanta-śuddha-hṛdayām anuvartamānām |

tejasvinaḥ sukham asūn api santyajanati

satya-vrata-vyasanino na punaḥ pratijñām ||109||